
A szegedi tőzsérek és mészárosok tevékenysége a 16-17. században

Kulcsszavak: marhakereskedelem; mészáros céh; piaci viszonyok; intézményi keretek; hódoltság
Jelen pályamunka célja a kora újkori szegedi marhakereskedelem bemutatása valamint a helyi tőzsérség és mészárosság összefüggéseinek leírása az európai árszínvonal- és népességbeli változások által indukált folyamatok tükrében, figyelembe véve az intézményi keretek változásából fakadó hatásokat és a török és magyar hatalomhoz való viszonyt.
Munkámban részletesen tárgyalom a török kori Szeged marhakereskedelmét lehetővé tevő előfeltételeket és erőforrásokat, elemzem a helyi tőzsérréteg kapcsolatrendszerét, a város piacának exportorientáltságát és a mészáros céh hatékonyságát is. A tőzsérréteg egyéb tevékenységeinek bemutatása mellett történetileg támasztom alá a szegedi mészáros céh és a tőzsérség tevékenységének összefonódását és a mészárosok hírvivőkként való tevékenykedését.
Végül rávilágítok, hogyan sikerült ezen csoportoknak üzleti hasznot kovácsolniuk az európai és a magyar keresleti viszonyokból valamint a magyar és török kapcsolati tőkéjükből és mely okok vezettek a tőzsérek és mészárosok tevékenységének eltérő optimalizációjához. Ehhez elengedhetetlen a mészáros céh török kori működésének – az eddigi vizsgálatok kiegészítéseként történő – mélyebb vizsgálata.
Munkámból kiderül, hogy az inkább a globális gazdasági hatásoktól befolyásolt szegedi tőzsérség és a helyi folyamatoknak jobban kiszolgáltatott szegedi mészárosság az eddig sejtettnél szorosabban összefonódott, így a szállásbirtoklás tényén, a családneveken és a céh levélszállításán keresztül is. Az intézményi változásokra azonban már eltérően reagáltak. A kiváltságokat a Kamarától szerző tőzsérek nagyobb valószínűséggel helyezték át tevékenységüket a már meglévő kapcsolataikra alapozva, ám a kevésbé mobilis mészárosok helyben próbálták meg érvényesíteni kiváltságaikat, melyek elnyerésének legfőbb oka, hogy a helyi és a magasabb török hivatali körök fontos összekötő fórumává váltak.



